Manasai

Manasai èngghi panèka sala sèttong jennis tari parghaolan sè bâdâ è masyarakat Dayak è Kalimantan Tengnga, sè aropa'aghi tari perlambâng kagumbhira'an bân biyasana ètampillaghi minangka tari salamet dâteng kaghâbây tamoy-tamoy sè alèngghi ka Kalimantan Tengah. Tarian panèka èlakonè sarèng pan-bârâmpan orèng paserta, lalakè' bân babine' sè ngaddhek asellang-sèlling dhalem sèttong lèngkerran, èmolaè kalabân ngadhep ka dhalem lèngkerran, saterrossa moter ka ara kanan sambi alakonè gherra' majhu agherra' alabanan ara jarum jam, pas ngadhep ka ara lowar lèngkerran, moter polè ka ara kèba sambi alakonè gherra' majhu, sapanèka saterrossa sambi moter terros alabanan ara jarum jam kalabân noro' irama laghu parghaolan sè ajudul padhâ, laghu Manasai. 

Sabbhân gherra' sokoh dhalem tarian panèka mèrip sarèng gherra' dhalem irama Cha-Cha, bân paserta tarian panèka ta' èbâtesse sarèng omor, pasèra bhâin bân dhalem omor saponapa bhâin èparèngaghi agabung ka dhalem lèngkerran tari bila bhâin kalabân noro' irama laghu. Kalabân atambâna paserta sè noro' agabung, maka lèngkerran tari jugân bhâkal sajân rajâ bân sajân bânnya' paserta tari, saèngghâ irama musik jugân bisa sajân èpaceppet bân swasana gumbhirâ sarta meriah bhâkal kabentuk bân kacèpta. 

Tari Manasai jhughân biyasana èpentasaghi è acara fèstival budhâjâ Isen Mulang, èngghi panèka acara taonan sè èsalengghâra'aghi sarèng pamarènta daèrah bân èbhânto sarèng Dinas Pariwisata sarta dinas-dinas sè akaèt, kalabân tojjuwân narèk minat wisatawan ka'angghuy alèngghi sarta ngennalaghi bân alestariaghi budhâjâ daèrah saèngghâ masyarakat lowar jhughân onèng budhâjâ dâri daèrah laèn, sè hal gâpanèka bhâkal marajâ Budhâjâ Nasional Bhângsa Indonesia.

Bâdâ nilai-nilai tasirat (Belom Bahadat) sè èprèsentasiyaghi è tarian panèka, è antarana nilai pandidighân karakter akadhi rèligius, jojhur, tolèransi, krèatif, mandiri, asahabat otabâ komunikatif, cinta damai, cinta tana aèr, ghutong royong, bân tangghung jâwâb. Konsèpsi panèka jhughân èuraiaghi dhalem falsafah "Budhâjâ Betang" sè aka'dhimma dâri empa' pilar, èngghi panèka sè kapèng sèttong orèng Dayak odi' jojhur bân ataqwa dâ' Gustè Pangèran Sè Maha Èsa, kapèng duwâ' orèng Dayak odi' dhalem kasatara'an, kapèng tello' orèng Dayak odi' dhalem kabârengngan, bân sè dhi-budi orèng Dayak gâpanèka Abdi Hokom.

 Sombher